รมว.คมนาคม ลงพื้นที่นครแม่สอด เขตพัฒนาเศรษฐกิจพิเศษตาก เพื่อจัดเตรียมความพร้อม พิธีเปิดสะพานมิตรภาพ ไทย-เมียนมา แห่งที่ 2
รัฐมนตรีว่าการกระทรวงคมนาคม ลงพื้นที่นครแม่สอด เขตพัฒนาเศรษฐกิจพิเศษตาก เพื่อจัดเตรียมความพร้อม พิธีเปิดสะพานมิตรภาพ ไทย-เมียนมา แห่งที่ 2           วันนี้ 16 มีนาคม 2562 ที่สะพานมิตรภาพ ไทย-เมียนมา แห่งที่ 2 นายอาคม เติมพิทยาไพสิฐ รัฐมนตรีว่าการกระทรวงคมนาคม พร้อมด้วยนายอานนท์ เหลืองบริบูรณ์ อธิบดีกรมทางหลวง และคณะ ลงพื้นที่เตรียมความพร้อม ต้อนรับคณะพลเอก ประยุทธ์ จันทร์โอชา นายกรัฐมนตรี ที่จะเดินทางมาเป็นประธานพิธีเปิดสะพานมิตรภาพ ไทย-เมียนมา แห่งที่ 2 ในวันอังคารที่ 19 มีนาคม 2562 หลังมีการกำหนดการพิธีเปิดสะพานมิตรภาพ ไทย-เมียนมา แห่งที่ 2 ที่บ้านวังตะเคียน ตำบลท่าสายลวด อำเภอแม่สอด จังหวัดตาก           ขณะที่ ทางผู้แทนฝ่ายประเทศเมียนมา คือ นางอองซาน ซูจี ที่ปรึกษารัฐบาลเมียนมา และรัฐมนตรีที่เกี่ยวข้อง จะเป็นตัวแทนฝ่ายเมียนมา มาร่วมพิธีเปิด ซึ่งเจ้าหน้าที่จะต้องเตรียมการในเรื่องความเรียบร้อยในด้านต่าง ๆ เช่น ถนนระยะทาง 17 กิโลเมตร จากหมู่บ้านหนองบัว ตำบลแม่ปะ ไปยังเชิงสะพานมิตรภาพ ไทย-เมียนมา แห่งที่ 2 จะต้องปักธงชาติ สานสัมพันธไมตรีของทั้งสองประเทศ เพื่อก้าวสู่อาเซียนร่วมกัน สำหรับการก่อสร้างสะพานมิตรภาพ ไทย-เมียนมา แห่งที่ 2 ประตูการค้าชายแดน ไทย-เมียนมา สู่อินโดจีน แห่งนี้ ใช้งบประมาณจำนวนทั้งสิ้น 4,281 ล้านบาท มีถนนในเขตไทย 17 กิโลเมตร ถนนในฝั่งเมียนมา จังหวัดเมียวดี รัฐกะเหรี่ยง ระยะทาง 4 กิโลเมตร พร้อมด้วยด่านพรมแดน และอาคารสำนักงานของหน่วยงานต่าง ๆ ขณะที่การก่อสร้างทางในฝั่งเมียนมา เสร็จลุล่วงไปด้วยดี แต่กำลังดำเนินการเรื่องป้าย สีสะท้อนแสง เพื่อให้พร้อมเป็ดใช้งานในเร็ววันนี้